**JEGYZŐKÖNYV**

**Hidas Község Önkormányzat**

**Képviselő-testületének**

**2022. november 28.napján**

megtartott soros,nyilvános üléséről.

Hozott határozatok:

82/2022.(XI.28.)

83/2022.(XI.28.)

84/2022.(XI.28.)

85/2022.(XI.28.)

86/2022.(XI.28.)

87/2022.(XI.28.)

88/2022.(XI.28.)

89/2022.(XI.28.)

90/2022.(XI.28.)

91/2022.(XI.28.)

92/2022.(XI.28.)

Hozott rendeletek:

10/2022.(XI.30.) az önkormányzat 2022. évi költségvetéséről szóló 2/2022. (II.21.) önkormányzati rendelet módosításáról

11/2022.(XI.29.) a szociális ellátások helyi szabályozásáról szóló 4/2021. (II.24.) önkormányzati rendelet módosításáról

12/2022.(XI.29.) a gyermekvédelem helyi rendszeréről szóló 6/2018.(VII.06.) önkormányzati rendelet módosításáról.

13/2022.(XI.29.) önkormányzati rendelet a 2022. évi igazgatási szünet elrendeléséről

14/2022.(XII.01.) önkormányzati rendelet a köztisztviselők 2023. évi illetményalapjáról

15/2022.(XII.01.) önkormányzati rendelet a polgármesteri hivatalban foglalkoztatott köztisztviselők 2023. évi illetménykiegészítéséről.

16/2022.(XI.30.) önkormányzati rendelet a településkép védelméről szóló 16/2017.(XII.07.) önkormányzati rendelet módosításáról.

**JEGYZŐKÖNYV**

A jegyzőkönyv készült **2022. november 28. napján 14.00 órai kezdettel**

**Hidas** Község Önkormányzat Képviselő-testületének **soros, nyilvános** ülésén.

Az ülés helye**:**Hidas, Kossuth L. u. 50/II.

Polgármesteri Hivatal Tanácsterme

**Jelen voltak:**

1. Berg Csaba polgármester
2. BorsosnéSchwáb Rita alpolgármester
3. Dr. Balázs Dalma Brigitta képviselő
4. Fábián Izabella képviselő
5. Fényes Endre képviselő
6. Kérő Imre képviselő
7. Steiner-Orosházi Szandra képviselő

**Valamint**:

Dr. Tóth Attila jegyző

Lórenczné Illés Anikó jkv. vezető

**Berg Csaba polgármester**köszöntötte a megjelenteket, és megnyitotta a képviselő-testületi ülést. A jelenléti ív alapján megállapította, hogy a testületi ülés határozatképes, a megválasztott 7 fő képviselőből 7 fő jelen van.Ismertette a napirendi pontokat,mely egy új napirendi ponttal bővül a bonyhádi egészségügyi ellátási szerződés –ügyelet-, helyzetével, amelyet a képviselők elfogadtak.

A képviselő-testület 7 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**82/2022. (XI.28.) számú határozata**

Az elfogadott napirendi pontok:

1. Beszámoló az előző ülés óta eltelt időszak eseményeiről, és a lejárt határidejű határozatok végrehajtásáról.

Ea.: Berg Csaba polgármester, Dr. Tóth Attila jegyző

1. Tájékoztatás az Önkormányzat 2022. háromnegyed éves gazdálkodásának helyzetéről, és az önkormányzat 2022. évi költségvetéséről szóló 2/2022. (II.21.) számú önkormányzati rendelet módosítása.Ea.: Berg Csaba polgármester, Dr. Tóth Attila jegyző
2. A helyi adóztatásról szóló jegyzői beszámoló

Ea.: Dr. Tóth Attila jegyző

1. A helyi adórendeletek felülvizsgálata.

Ea.: Berg Csaba polgármester, Dr. Tóth Attila jegyző

1. Bérleti és térítési díj rendeletek felülvizsgálata.

Ea.: Berg Csaba polgármester, Dr. Tóth Attila jegyző

1. Téli igazgatási szünet elrendeléséről szóló önkormányzati rendelet elfogadása.

Ea.: Berg Csaba polgármester, Dr. Tóth Attila jegyző

1. A 2023. évi köztisztviselői illetményalapról szóló önkormányzati rendelet elfogadása.

Ea.: Berg Csaba polgármester, Dr. Tóth Attila jegyző

1. A polgármesteri hivatalban foglalkoztatott köztisztviselők 2023. évi illetménykiegészítésérőlszóló önkormányzati rendelet elfogadása.

Ea.: Berg Csaba polgármester, Dr. Tóth Attila jegyző

1. A településkép védelméről szóló 16/2017.(XII.07.) számú önkormányzati rendelet módosítása. ( Hidas József A. u. 12. helyi védelem alá helyezése.)

Ea.: Berg Csaba polgármester, Dr. Tóth Attila jegyző

1. Az Önkormányzata 2023. évi belső ellenőrzési terve

Ea: Berg Csaba polgármester, Dr. Tóth Attila jegyző

1. „BZS” Egészségügyi Szolgáltató Betéti Társaság egészségügyi ellátási szerződés módosítása

**Berg Csaba**polgármester elmondta, hogy erdővételi vásárlási árajánlat érkezett a hivatalban, ill. szükséges a BursaHungarica ösztöndíj összegét megállapítani, ezért a nyílt ülés után zárt ülésben folytatják az ülésüket.

A képviselő-testület 7 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**83/2022. (XI.28.) számú határozata**

Hidas Község Önkormányzat Képviselő-testülete az Mötv. 46. § (2 ) bekezdés c) pontja alapján a nyilvános ülést követően zárt ülést rendel el az alábbi napiendekkel:

1. Döntés dr.Wekler Ferenc erdővásárlási vételi ajánlatáról. Ea.: Berg Csaba polgármester
2. Döntés a Bursa Hungarica Felsőoktatási Ösztöndíjpályázat 2023. évi fordulójára benyújtott pályázatok támogatásáról. Ea.: Berg Csaba polgármester
3. **Beszámoló a lejárt határidejű határozatok végrehajtásáról.**

**Ea.: Berg Csaba polgármester, Dr. Tóth Attila jegyző**

**Berg Csaba** polgármester ismertette a képviselőkkel, hogy a két ülés közötti időszakban, részt vett a bányász települések közgyűlésén, elszámolt a településnek nyújtott 400 ezer forint támogatással, átbeszélték a jövő évi tagdíjakat.

Megbeszélést tartott a német önkormányzattal és a civil szervezetekkel a karácsonyi vásárról. Részt vett az óvodában terményfesztiválon, köszöni a kollektíva munkáját. Halottak napi koszorú került ki a temetőbe, Hidas lakóinak emlékére.

Koszorúzás történt a lovas szobornál, határvadász toborozás történt a hivatalban. Megérkezett a gázár ajánlat a hivatalban, ez tízszeres árat jelent. November 18.-án a Virágos Magyarország megnyitóján vett részt, díjazott települések között szerepelt Hidas, nagyon jó érzés volt ez neki. 1000 db palántát fog kapni a település, köszöni a szakmai stábnak, a közmunkásoknak a munkáját. Roma közmeghallgatás volt a településen, adventi gyertyagyújtás történt a német önkormányzattal. Szeretné felhívni a figyelmet, hogy december 12.-én 16 órakor közmeghallgatás lesz.

Iskolában összevont szülői értekezlet lesz, az iskolai jövőjével kapcsolatban. A temetőben 3 db kripta került kiépítésre, a betonút építése folytatódik tovább.

Dönteni szükséges a piactér pályázat sorsáról, a 4,5 millió forint önerőt már elfogadta korábban a testület, azonban még 5 millió forintra lenne szükség a piac megvalósításához. Nehezen tudja elengedni a piac nyert pályázatát, fél, hogy a hatóságnál is visszatetsző lenne, nem lenne a jövőben erre önerő az biztos.

**Dr. Balázs Dalma Brigitta** képviselő szerint megterhelő lenne nagyon az 5 millió forint a költségvetésre, felelősségteljes gazdálkodás keretében ezt nem engedhetik meg úgy érzi, nem támogatja a piac önerejének a megállapítását.

A képviselő-testület - 5 igen szavazattal, 1 ellenszavazattalés 1 tartózkodás mellett–minősített többséggel az alábbi határozatot hozta:

**Hidas Község Önkormányzat Képviselő-testületének**

**84/2022. (XI.28.) számú határozata**

Hidas Község Önkormányzat képviselő-testülete költségvetési forrásainak áttekintését követően úgy határozott, hogy a Vidékfejlesztési Program keretén belül a Vidékfejlesztési Program Irányító Hatósága, mint Támogató által 2020.10.02. napján meghirdetett **Helyi termékértékesítést szolgáló piacok infrastrukturális- és eszköz fejlesztése című,VP6-7.2.1.1-20 kódszámú** felhívás alapján (3301344152 iratazonosító)alapján elnyert 40 488 372 Ft, azaz negyvenmillió-négyszáznyolcvannyolcezer-háromszázhetvenkettő forint támogatási összeggel **nem tudja a projektet megvalósítani.**

A pályázat benyújtása óta eltelt időszakban drasztikusan megnövekedett beruházási és anyagköltségek miatt az eredetileg biztosított 4.500.000.- Ft önerőn felül **a további közel 5.000.000.- Ft azaz ötmillió forint önerőt az önkormányzat költségvetéséből nem tudja biztosítani, ezért eláll a pályázat megvalósításától.**

A képviselő-testület megállapítja, hogy a támogatói okirat alapján az önkormányzat részére még előleg folyósítása nem történt meg, így pénzügyi művelet végrehajtása nem szükséges a döntéssel kapcsolatban.

Megbízzák a polgármestert, hogy intézkedjen a támogatói okirat megszüntetéséről (Iktatószám: 1073/4201/11/11/2021, Projekt azonosítója: 3301344152 ) és a pályázat megvalósításától való elállásról a Támogató értesítéséről.

Határidő: azonnal

Felelős: polgármester

**Dr. Tóth Attila** jegyző ismertette a képviselőkkel a lejárt határidejű határozatok végrehajtását.

A képviselő-testület 7 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**85/2022. (XI.28.) számú határozata**

Hidas Község Önkormányzat Képviselő-testülete elfogadta a lejárat határidejű határozatok végrehajtásáról szóló beszámolót.

Határidő: azonnal

Felelős: Képviselő-testület

1. **Tájékoztatás az Önkormányzat 2022. háromnegyed éves gazdálkodásának helyzetéről, és az önkormányzat 2022. évi költségvetéséről szóló 2/2022. (II.21.) számú önkormányzati rendelet módosítása.**

**Ea.: Berg Csaba polgármester, Dr. Tóth Attila jegyző**

**Dr. Tóth Attila** jegyző ismertette a képviselőkkel, hogy a bevételi oldalon a működési oldal a szociális célú tűzifa támogatás miatt 2.305 e forintra változott, sátor bérléséből 776 e bevétel keletkezett, bányásznapi rendezvények támogatására 1.960 e forint jött be. Kiadási oldalon nagyobb összegű növekedés dologi kiadások és működési célú kiadások miatt keletkezett. A Polgármesteri Hivatal és a Szivárvány Óvoda és Bölcsőde bevételi és kiadási oldalain sem történt jelentős összegű változás. Így a bevételi és kiadási főösszegek 431.121.485.-Ft-ra módosultak az eredeti 412.083.389.-Ft volt, ezért a költségvetési rendeletet módosítani szükséges.

A képviselő-testület 7 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**86/2022. (XI.28.) számú határozata**

Hidas Község Önkormányazt képviselő-testülete a melléklet szerinti tartalommal elfogadta az önkormányzat 2022. évi költségvetés ¾. éves végrehajtásáról szóló beszámolót.

Határidő: azonnal

Felelős: Képviselő-testület

A beszámoló elfogadását követően a mellékelt előterjesztés szerint **Berg Csaba polgármester szavazásra bocsátotta** a 2022. évi költségvetésről szóló önkormányzati rendelet módosítását.

A képviselő-testület 7 igen szavazattal, ellenszavazat és tartózkodás nélkül – minősített többséggel az alábbi rendeletet alkotta:

**Hidas Község Önkormányzat Képviselő-testületének**

**10/2022. (XI.30.) önkormányzati rendelete**

**a 2022. évi költségvetésről szóló 2/2022. (II.21.) rendelet módosításáról.**

**(MELLÉKLETBEN)**

1. **A helyi adóztatásról szóló jegyzői beszámoló**

Ea.: Dr. Tóth Attila jegyző

**Dr. Tóth Attila** jegyző elmondta, hogy törvényi kötelességük a helyi adóztatásról szóló beszámoló elkészítése, a lakosság tájékoztatása a helyi adókból származó bevételek összegéről. A helyi adóból befolyt bevétel: 37.151.748.-Ft. Ismertette a mellékelt írásos előterjesztést.

A képviselő-testület 7 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**87/2022. (XI.28.) számú határozata**

Hidas Község Önkormányzat Képviselő-testülete a mellékelt előterjesztés szerinti tartalommal elfogadta Dr. Tóth Attila jegyző beszámolóját a 2022. évi adóztatási feladatok végrehajtásáról.

Határidő: azonnal

Felelős: képviselő-testület

1. **A helyi adórendeletek felülvizsgálata.**

Ea.: Berg Csaba polgármester, Dr. Tóth Attila jegyző

**Dr. Tóth Attila** jegyző elmondta, hogy megszűnt az a törvényi korlátozás, miszerint nem lehet a helyi adók adó mértékét emelni, mégis úgy érzi, hogy nem kellene a lakosságot terhelni adó emeléssel a jelenlegi energiaválságos helyzetben.

**Berg Csaba** polgármester az adó mértékében nem javasolna változtatást. Ezzel a képviselők egyetértettek.

A képviselő-testület 7 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**88/2022. (XI.28.) számú határozata**

Hidas Község Önkormányzat Képviselő-testülete úgy határozott, hogy 2023. évben nem kíván módosítani az általa bevezetett helyi adók mértékén, azokat a 2022. évi mértékben változatlanul hagyja.

Határidő: azonnal  
Felelős: képviselő-testület

1. **Bérleti és térítési díj rendeletek felülvizsgálata**.

Ea.: Berg Csaba polgármester, Dr. Tóth Attila jegyző

**Berg Csaba** polgármester elmondta, hogy a vírusjárvány idején nem változtak a bérleti díjak. A Hargita étterem a kérelme miatt az idén egy havi bérleti díjat fizetett mindösszesen a képviselő-testület döntése alapján. Szükségesnek tartja az étterem vonatkozásában a bérleti díj emelést.

**Dr. Balázs Dalma Brigitta** képviselő kérdése, hogy milyen mértékű emelésre gondolnának?

**Berg Csaba** polgármester szerint a képviselő is nyithat az emelés mértékével kapcsolatban. Nem javasolná a bérleti díj dupláját a Hargita étteremben, de egy 150 ezer forintos bérleti díjat kedvezőnek tart.

**Dr. Tóth Attila** jegyző elmondta, hogy az előző évi inflációval történő emelés van a vállalkozóval kötött szerződésben, de eddig nem emelt a testület. A KSH adata alapján az infláció 11 % volt, az idei évi infláció majd a lezárt 2022. évi KSH adattól függ majd.

**Steiner-Orosházi Szandra** képviselő kiemelte, hogy 2014-től nem volt emelés, akkor visszamenőlegesen már nem lehet, de az önkormányzat részéről elkerülhetetlen az emelés szerinte.

**Fényes Endre** képviselő szerint az ő „hibájuk”, hogy közösen nem emelték a bérleti díjakat. 2014-től nem tudnak visszafelé emelni. Kérdése, hogy mely önkormányzati ingatlanokat érintene az emelés és milyen mércével mérnék ezt?

**Berg Csaba** polgármester kiemelte, hogy 1.700.000.-Ft a kiadása az önkormányzatnak az étkezésre vonatkozóan, míg évi 300 e forint bevétele származott a vállalkozásból az önkormányzatnak. Más bérlőnek nem gondolná az emelést, hiszen ők elfogadható napi áron vannak.

**Borsos Ernő** a Hidasért Nonprofit Kft. vezetője elmondta, hogy szerződés szerint az infláció mértékével emelkedik minden évben a nem lakáscélú ingatlanokat bérlők díja, a Hargita étterem viszont az önkormányzathoz tartozik, nem követte a bérleti díja az inflációt.

**Dr. Tóth Attila** jegyző hangsúlyozta, hogy külön kell kezelni az ingatlanokat bérlet szempontjából, vannak a lakás és nem lakás céljára szolgáló épületek. A nem lakás céljára szolgáló épületek díja december31.-én lejár, ha meghosszabbodik, akkor az infláció mértékével emelkedik a díj. Az önkormányzat vagyonkezelésében van a Hargita, esetében a stabilitási törvény játszik. Az NKFT. esetében nincs ilyen.

**Berg Csaba** polgármester javasolja a 2023. évre vonatkozó emelést a Hargita Étterem esetében, mert a vállalkozó is étkezési térítési díj emeléssel fog jönni.

**Fényes Endre** képviselő javaslata, hogy az előző évi azaz a 2022. évi inflációval emeljék meg a Hargita bérleti díját ahogy az a szerződésben is szerepel, ezzel a többi képviselő is egyetértett.

A képviselő-testület 6 igen szavazattal, ellenszavazat nélkül, 1 tartózkodással - az alábbi határozatot hozta:

**Hidas Község Önkormányzat Képviselő-testületének**

**89/2022. (XI.28.) számú határozata**

Hidas Község Önkormányzat Képviselő-testülete úgy határozott, hogy a tulajdonában álló Hidas, Kossuth L.u. 52. szám alatti 548. hrsz. alatt nyilvántartott, 1860 m2 területű „Hargita Étterem” bérleti díját ( jelenleg 100.000.- Ft/hó) 2023. január 1. napjától a Ferencz Zsolt vállalkozóval 2014.05.30. napján létrejött bérleti szerződés 6. pontja alapján a KSH által közzétételre kerülő 2022. évi átlagos éves infláció mértékével megemelik.

Megbízzák a polgármestert, hogy a szerződés fentiek szerinti módosítását a KSH adatközlését követően készíttesse el, és azt írja alá.

Határidő: 2023. január 1.

Felelős: polgármester

Ezt követően **Berg Csaba polgármester szavazásra bocsátotta** az önkormányzat tulajdonában álló ingatlanok 2023. évi bérleti díj megállapításával kapcsolatos előterjesztést.

A képviselő-testület 6 igen szavazattal, ellenszavazat nélkül, 1 tartózkodással - az alábbi határozatot hozta:

**Hidas Község Önkormányzat Képviselő-testületének**

**90/2022. (XI.28.) számú határozata**

Hidas Község Önkormányzat Képviselő-testülete úgy határozott, hogy a tulajdonában álló lakáscélú és nem lakáscélú ingatlanok bérleti díját 2023. évben nem kívánják megemelni, azt a 2022. évi árszinten rögzítik.

Határidő: azonnal

Felelős: képviselő-testület

**Berg Csaba** polgármester ismertette a képviselőkkel, hogy a Hargita étterem térítési díj emelésére vonatkozó kérelmét megkapták a képviselők. Térítési díjemelés 2021. óta nem történt, az árak+rezsiköltség indokolja a jelenlegi mértékű térítési díjemelést.

Az emelés mértéke átlagosan 40%-os emelkedést jelentene. Eddig az önkormányzat biztosította a szülők számára a térítési díj különbözet átvállalását, de ezt a terhet most nem tudja már tovább átvállalni, az önkormányzat bevételei nem növekednek, a kiadások viszont nagyon, kerülhetnek nagyobb bajba is a jövőt illetően. A rászorult gyermekeknek vagy ingyenes, vagy 50 %-os kedvezményük van egyébként is, kevés gyermek fizet 100 %-os térítési díjat.

**Dr. Tóth Attila** jegyző kiemelte, hogy a térítési díj különbözet automatikusannem fizethető szociális alapból, mert arra csak a rászorultak jogosultak az önkormányzat rendeletében meghatározottak szerin, ezért javasolják ezt a támogatási forma elengedését, tekintettel főként arra, hogy nem rászorult gyermekekről van szó. Iskola esetében a háromszori étkezés 1456.-Ft-ba kerülne a vállalkozó kimutatása szerint, az idősek esetében az ebéd 900.-Ft-ot jelentene. 15 fő gyermek létszám átlaggal, 185 iskolai nappal, 1456.Ft-tal számolva az évi 269.360.-Ft-ot jelent a szülőknek. Durván 2 millió forintot fizetett eddig az önkormányzat, ez kb. az intézmények egy havi fűtési költsége. Költségvetés biztonságát kell nézniük. Amennyiben a képviselők az emelést elfogadják, úgy az a szociális rendelet és gyermekvédelmi rendelet módosítását is jelentené egyben.

**Fényes Endre** képviselő szerint a nagy költségvetést illetően az étkezési térítési díj különbözet átvállalása elenyésző részt jelent csupán. Kérdése, hogy van-e más egyéb fórum, ahol ezt kompenzálni tudják esetleg, kérdése főként a Szociális Bizottsághoz szólna?

**Berg Csaba** polgármester kiemelte, hogy a Szociális Bizottság ülésére sokszor beköszön, ill. bemegy, ha bárki segítségért fordult a bizottsághoz, minden esetben segítő kezet nyújtottak, elutasításra csak nagyon nyomos indokkal került sor. Kéri, hogy továbbra is minden rászoruló forduljon bizalommal települési támogatásért a Szociális Bizottsághoz. A Szociális Bizottság nem hagyott még senkit az út szélén, mérlegeli és segíti a kérelmezőket, a szociális keret ezekre a célokra kimeríthető.

**Dr. Balázs Dalma Brigitta** képviselő szerint az önkormányzat anyagi helyzete nehéz, nem a rászoruló gyermekektől veszik el a támogatást, ezért ideiglenesen meghozható szerinte az emelésre vonatkozó döntés, ami a későbbiek során megváltoztatható.

**Steiner-Orosházi Szandra** képviselő a Szociális Bizottság nevében elmondta, hogy a tényleges rászorultság esetében mindig megkapják a támogatást a kérelmezők. Ne legyen szégyellnivaló az önkormányzattól segítséget kérni, így úgy érzi, hogy lehetőség lesz segíteni, csak más keretből.

**Dr. Tóth Attila** jegyző egyetértve elmondta, hogy a rendelet alapján címkézett pénzek vannak ugye és van kötelező feladata és önként vállalt feladata az önkormányzatnak. A szociális rendelet módosítása napirend, elfogadása esetén még nagyobb összegben áll majd rendelkezésre támogatási összeg.

**Fényes Endre** képviselő elmondta, hogy nem feltételez semmiféle rosszindulatot a bizottságnál, nehéz eldönteni, hogy ki számít ma rászorulónak és ki nem, csak az a kérése, hogy legyen alternatíva a segítségben.

**Berg Csaba** polgármester javaslata a szociális rendeletben szabályozott települési támogatás adható maximális összegét a fent elhangzottak miatt 20 ezer forintról 50 ezer forintra emeljék meg és a térítés díjakat - a fent elhangzottak szerint- módosítsák a rendeletben, az intézményekben, ill. személyes gondoskodásban részesülő felnőtt étkezők térítési díját is. Ezzel a képviselők egyetértettek.

A képviselő-testület 6 igen szavazattal, 1 ellenszavazattal, tartózkodás nélkül –minősített többséggel az alábbi rendeletet alkotta:

**Hidas Község Önkormányzat Képviselő-testületének**

**11/2022. (XI.29.) önkormányzatirendelete**

**a szociális ellátások helyi szabályozásáról szóló 4/2021. (II.24.) önkormányzati rendelet módosításáról.**

**(mellékletben)**

A képviselő-testület 6 igen szavazattal, 1 ellenszavazattal, tartózkodás nélkül –minősített többséggel az alábbi rendeletet alkotta:

**Hidas Község Önkormányzat Képviselő-testületének**

**12/2022. (XI.29.) önkormányzatirendelete**

**a gyermekvédelem helyi rendszeréről szóló**

**6/2018.(VII.06.) önkormányzati rendelet**

**módosításáról.**

1. **Téli igazgatási szünet elrendeléséről szóló önkormányzati rendelet elfogadása**.

Ea.: Berg Csaba polgármester, Dr. Tóth Attila jegyző

**Dr. Tóth Attila** jegyző elmondta, hogy a településre vonatkozóan 25 %-os kötelező rezsicsökkentést kell teljesíteni. Ezért rendelték el a Művelődési Ház bezárását és a hivatalban a heti két napihomeoffice-t, ill. a téli igazgatási szünet elrendelése is ezt a cél szolgálná, ami december 22-től január 06-ig tartana.

**Dr. Balázs Dalma Brigitta** kérdése, hogy a szakügyintézést ez befolyásolja-e majd?

**Dr. Tóth Attila** jegyző válaszában elmondta, hogy természetesen nem fogja befolyásolni a szakügyintézést, az anyakönyvi ügyek elsőbbséget élveznek és szükség esetén minden kolléga elérhető.

A képviselő-testület 7 igen szavazattal, ellenszavazat és tartózkodás nélkül - az alábbi rendeletet hozta:

**Hidas Község Önkormányzat Képviselő-testületének**

**13/2022. (XI.29.) önkormányzatirendelete**

**a 2022. évi igazgatási szünet elrendeléséről.**

**(mellékletben)**

1. **A 2023. évi köztisztviselői illetményalapról szóló önkormányzati rendelet elfogadása.**

Ea.: Berg Csaba polgármester, Dr. Tóth Attila jegyző

**Dr. Tóth Attila** jegyző ismertette, hogy a közszolgálati tisztviselőkről szóló 2011. évi CXCIX. törvény 132.§. alapján az illetményalap összegét évente az állami költségvetésről szóló törvény állapítja meg úgy, hogy az nem lehet alacsonyabb, mint az előző évi illetményalap. Ez 13 éve 38-650.- Ft…. Az önkormányzat ezért helyi illetményalapot határozhat meg mely ez elmúlt évekhez hasonlóan 50.000.- Ft- lenne, tehát nem emelkedne, azonban tárgyévre minden évben rendeletben kell megállapítani.

**Berg Csaba** polgármester elmondta, hogy az illetményalap összegét –az elmúlt két évhez hasonlóan- 50.000.-Ft-ban javasolja meghagyni.

A képviselő-testület 7 igen szavazattal, ellenszavazat és tartózkodás nélkül –minősített többséggel az alábbi rendeletet alkotta:

**Hidas Község Önkormányzat Képviselő-testületének**

**14/2022. (XII.1.) önkormányzati rendelete**

**a köztisztviselők 2023. évi illetményalapjáról.**

**(mellékletben)**

1. **A polgármesteri hivatalban foglalkoztatott köztisztviselők 2023. évi illetménykiegészítéséről szóló önkormányzati rendelet elfogadása.**

**Ea.: Berg Csaba polgármester, Dr. Tóth Attila jegyző**

**Dr. Tóth Attila** jegyző ismertette, hogy a Polgármesteri Hivatalban foglalkoztatott köztisztviselők illetménykiegészítését minden évben rendeletben szükséges elfogadni, a kiegészítés 2019. óva változatlan.

**Berg Csaba** polgármester elmondta, hogy az illetménykiegészítést javasolja változatlan összegben elfogadni a 2023-as évre vonatkozóan.

A képviselő-testület 7 igen szavazattal, ellenszavazat és tartózkodás nélkül - az alábbi rendeletet hozta:

**Hidas Község Önkormányzat Képviselő-testületének 15/2022. (XII.1.) önkormányzati rendelete a polgármesteri hivatalban foglalkoztatott köztisztviselők 2023. évi illetménykiegészítéséről.**

**(mellékletben)**

1. **A településkép védelméről szóló 16/2017.(XII.07.) számú önkormányzati rendelet módosítása. ( Hidas József A. u. 12. helyi védelem alá helyezése.)**

**Ea.: Berg Csaba polgármester, Dr. Tóth Attila jegyző**

**Dr. Tóth Attila** jegyző ismertette a képviselőkkel BorsosnéSchwáb Rita kérelmét a Hidas, (217 hrsz-ú), József Attila utca 12. szám alatti lakó- és gazdasági épületekből álló ingatlan helyi egyedi védelmének elrendelésére, ill. a településkép-védelmi rendeletben történő rögzítésre vonatkozóan. Ismertette a csatolt értékvizsgálati dokumentációt. Ezek alapján a kérelem indokolt és nincs akadálya a H52 sorszám alatt egyedi helyi védelem alá helyezésnek.

**Dr. Balázs Dalma Brigitta** képviselő kérdése az alpolgármester asszonyhoz, hogy mi a célja így az épülettel?

**BorsosnéSchwáb Rita** alpolgármester válaszában elmondta, hogy népi építészeti pályázat keretében szeretnék az épületet felújítani és lakóházzá alakítani.

**Dr. Balázs Dalma Brigitta** képviselő köszöni a választ és kéri, hogy kapjanak a lakók erről a lehetőségről tájékoztatást, mert több ilyen ingatlan is van a faluban, tudjanak esetleg mások is pályázni ezen program keretében, élhessen más is ezzel a lehetőséggel.

**Berg Csaba** polgármester a javaslatot jónak tartja és a kérelmet elfogadásra javasolja.

**Steiner-Orosházi Szandra képviselő az ülésről távozott, így a jelenlévő képviselők száma 6 fő.**

A képviselő-testület 6 igen szavazattal, ellenszavazat és tartózkodás nélkül –minősített többséggel az alábbi rendeletet alkotta:

**Hidas Község Önkormányzat Képviselő-testületének**

**16/2022.(XI.30.) önkormányzati rendelete**

**a településkép védelméről szóló 16/2017.(XII.07.) önkormányzati rendelet**

**módosításáról.**

**(mellékletben)**

1. **Az Önkormányzata 2023. évi belső ellenőrzési terve**

**Előadó: Berg Csaba polgármester, Dr. Tóth Attila jegyző**

**Dr. Tóth Attila** jegyző elmondta, hogya belső ellenőrzésre vonatkozó részletes anyagot a képviselők megkapták. Kötelező feladatuk, hogy minden évben meg kell határozni a következő évi belső ellenőrzési feladatokat, melyet a belső ellenőrrel egyeztetnek. A 2023-as évre indokoltnak tartanák a le nem járt fenntartási idejű pályázati támogatásokban vállalt indikátorok megvalósulásának ellenőrzését.

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:+

**Hidas Község Önkormányzat Képviselő-testületének**

**91/2022. (XI.28.) számú határozata**

Hidas Község Önkormányzat Képviselő-testülete**2023. évi belső ellenőrzési terv** készítésekor az államháztartásról szóló 2011. évi CXCV. törvény, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) kormányrendelet előírásai alapján úgy döntött, hogy **a 2023. évi belső ellenőrzés témaköréül az önkormányzat le nem járt fenntartási időszakú pályázatainak ellenőrzését rendeli el.**

**Az ellenőrzés témaköre:** a pályázatokban vállalt indikátorok teljesülésének vizsgálata.

A belső ellenőrzés lefolytatásával Szarka Tibor belső ellenőrt bízzák meg.

Megbízzák a jegyzőt, hogy a belső ellenőrrel kötendő szerződést készítse elő, és az ellenőrzéshez szükséges iratanyagot a belső ellenőrnek adja át.

Határidő: 2023. I. negyedév

Felelős: jegyző

1. **„BZS” Egészségügyi Szolgáltató Betéti Társaság egészségügyi ellátási szerződés módosítása**

Előadó: Berg Csaba polgármester, Dr. Tóth Attila jegyző

**Berg Csaba** polgármester ismertette a képviselőkkel „BZS” Egészségügyi Szolgáltató Betéti Társaság levelét az egészségügyi ellátási szerződéssel kapcsolatban, óradíj emelése miatt emelkedik az orvosi ügyelet díja. Ezzel kapcsolatban felhívta Dr. Csákármis Ilona hidasi háziorvost és szerette volna meg tudni az ügyelettel kapcsolatos álláspontját. Sajnos falakba ütközött, a doktornő válasza az volt, hogy ha ilyenbe törik a fejüket, forduljanak az ügyvédjéhez, ő erről nem hajlandó tárgyalni és akkor elmegy máshova orvosnak, a bonyhádi ügyeletben továbbra sem hajlandó részt venni, de Pécsváradon igen. Nem szeretnénk a háziorvost elveszítni, de a testület nagy eredménye volt, hogy a bonyhádi ügyelethez tudnak tartozni, nem szeretne a község a pécsváradi ügyelethez visszakerülni. A háziorvos kiváltása 1 millió forint feletti összeget jelent.

**Dr. Balázs Dalma Brigitta** képviselő kérdése, hogy esetleges kompromisszumra hajlandó-e a doktornő, mindkét fél részéről egyezséget tudnának kötni, az összeg különbözet szintjéig?

**Berg Csaba** polgármester elmondta, hogy összegig el sem jutottak, mert a doktornő szerint nincs miről beszélni.

**Fábián Izabella** képviselő kérdése, hogy mindenképpen kell-e ügyeletet vállalni?

**Dr. Tóth Attila** jegyző válaszában elmondta, hogy háziorvosi ügyeletet kötelező vállalni, kivétel, ha az önkormányzat átvállalja a teljesítés díját, és más vállalja el a doktornő helyett ezt az ügyeleti feladatot.

**Dr. Balázs Dalma Brigitta** képviselő szerint mindenképpen jó, hogy a község Bonyhádhoz tartozik ügyeletbe, hiszen 5 km a távolság és nem a Mecseken keresztül kell eljutni az ügyeletre.

**Fényes Endre** képviselő kiemelte, hogy az egészségügyi törvény változik, most lesz elfogadva majd, teljesen új ellátási rendszer lesz bevezetve.

**Berg Csaba** polgármester elmondta, hogy az igazgató főorvos szerint az ügyeletben 2024-ig komolyabb változások nem várhatóak.

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**92/2022. (XI.28.) számú határozata**

Hidas Község Önkormányzat Képviselő- testülete megtárgyalta a „BZS” Egészségügyi Szolgáltató Betéti Társaság (székhely: 7150 Bonyhád, Mónus Illés utca 86. képv.: Dr. Barcza Zsolt ) által megküldött a felek közt 2016. március 23-án kötött egészségügyi ellátási (feladatátadási-átvállalási) szerződés VIII. számú módosítását és az alábbiak szerint döntött.

A képviselő-testület a melléklet szerinti tartalommal elfogadja a VIII. számú szerződés módosítást.

**A módosítás főbb tartalmi elemei:**

• 2023. évben Hidas település működési hozzájárulása 70 HUF/lakos/ hónap.

• Felek 2018. március 1-én közösen megállapodtak abban, hogy a Járóbeteg Szolgáltató Kft. által működtetett, területi ellátási kötelezettséggel rendelkező hidasi háziorvosi praxis személyes közreműködője, Dr. Csákármis Ilona Hidas Község Önkormányzat Képviselő-testületével, valamint az ügyeletet működtető „BZS” Egészségügyi Szolgáltató Bt. meghatalmazott képviselőjével egyeztetett saját döntése alapján 2018. február 1-től továbbra sem vesz részt az ügyeleti ellátásban.

A képviselő-testület vállalja az ügyeleti ellátás más módon történő megszervezésével jelentkező többletköltségek megfizetését a szerződésmódosításban foglaltak szerint.

A képviselő-testület meghatalmazza Berg Csaba polgármestert a szerződésmódosítás aláírásával.

Felelős: Berg Csaba polgármester

Határidő: 2023. január 1.

Tekintettel arra, hogy az ülésen több kérdés, észrevétel, indítvány nem hangzott el a polgármester a képviselő-testület ülését berekesztette.

kmf.

|  |  |
| --- | --- |
| Berg Csaba  polgármester | Dr. Tóth Attila  jegyző |